આટલા વર્ષોના વહાણાં વીતી ગયાં. ગાંધીજી આજે પ્રત્યક્ષ નહીં પણ હૃદયસ્થ તો છે જ. આમ સાવ સીધી રીતે જોવા જઈએ તો ગાંધીજી તમામના જીવનમાં છે. કોઈના વિચારોમાં, કોઈના સત્યમાં, કોઈની અહિંસામાં, કોઈએ પહેરેલા ખાદીના સરસ મઝાના કપડામાં, તો કોઈના પાકીટમાં કે બેંકમાં રહેલી નોટો પર છપાયેલા ફોટા સ્વરૂપે. ગાંધીજીની હત્યા એ ખરેખર કોઈ વ્યક્તિ દ્વારા કરવામાં આવેલા વિશ્વભરના ષડયંત્રો પૈકીનું એક મોટું ષડયંત્ર હતું? પરંતુ સવાલ એ છે કે ગાંધીજીની હત્યાનો કેસ ફરીથી કોર્ટના દ્વારે જઈ ઉભો છે. આમ જોવા જઈએ તો સામાન્ય રીતે એવું કહી શકાય કે હવે હત્યારાઓ વિશે નવી જાણકારી પણ મળે તો પણ શું? કારણ કે તે તમામ લોકોના દેહ તો પંચમહાભૂતમાં વિલીન થઈ ગયા છે. કેસ સુપ્રીમ પાસે પહોંચ્યો છે, અરજીકર્તા દ્વારા નક્કર દલીલો પણ થઈ છે. ત્યારે જોવાનું એ રહેશે કે ગાંધીજીની હત્યા મામલે અન્ય કોઈ નવા ખુલાસાઓ થાય છે અને ઈતિહાસ થોડોઘણો અપડેટ થાય છે કે પછી 15 નવેમ્બર 1949ના રોજ કોર્ટ દ્વારા જે લોકોને સજા આપવામાં આવી અને એ સમયે જે હત્યારાઓ હતાં તેમનું તેમ જ બધું રહે છે, આ વાતની જાણકારી તો કોર્ટમાં સુનાવણી થયાં બાદ આવનારો સમય અને કોર્ટનો નિર્ણય જ આપશે.